《丙申重九前后得今日都无病一句成十首 其八》
元代·方回

今日都无病，重阳倏又过。浊醪常醉好，佳菊未开多。

岂必皆时节，焉容不啸歌。一樽二三友，风雨奈予何。

作者简介：（1227—1307）宋元间徽州歙县人，字万里，号虚谷。幼孤，从叔父学。宋理宗景定三年进士。初媚贾似道，似道败，又上十可斩之疏。后官知严州，以城降元，为建德路总管。寻罢归，遂肆意于诗。有《桐江集》、《续古今考》，又选唐宋以来律诗，为《瀛奎律髓》。